b'\n_START_ARTICLE_\nS\xc3\xa1mal Johansen\n_START_PARAGRAPH_\nS\xc3\xa1mal Johansen (31. oktober 1899 i Hald\xc3\xb3rsv\xc3\xadk p\xc3\xa5 F\xc3\xa6r\xc3\xb8erne \xe2\x80\x93 11. marts 1991) var en f\xc3\xa6r\xc3\xb8sk skolel\xc3\xa6rer, forfatter og politiker. Johansen var gift med skolel\xc3\xa6rer Anna Elisabeth Matras (1904-1988) og far til Marita Petersen (1940-2001), som var F\xc3\xa6r\xc3\xb8ernes f\xc3\xb8rste kvindelige lagmand (1993-94).\n_START_SECTION_\nBiografi\n_START_PARAGRAPH_\nEfter grundskolen arbejdede Johansen som arbejdsmand og fisker. I 1920 var Johansen p\xc3\xa5 h\xc3\xb8jskole i to vinters\xc3\xa6soner i Danmark, hvorefter han rejste tilbage til F\xc3\xa6r\xc3\xb8erne, hvor han startede p\xc3\xa5 den f\xc3\xa6r\xc3\xb8ske l\xc3\xa6rerskole i 1922 og tog eksamen i 1926. Samme \xc3\xa5r blev Johansen ansat som l\xc3\xa6rer ved V\xc3\xa1gs Skole og havde dette arbejde indtil 1967, hvor han gik fra p\xc3\xa5 efterl\xc3\xb8n. I 1972 flyttede Johansen til T\xc3\xb3rshavn, hvor han blev boende indtil sin d\xc3\xb8d i 1991._NEWLINE_Som s\xc3\xa5 mange f\xc3\xa6r\xc3\xb8ske l\xc3\xa6rere havde Johansen tillidshverv gennem flere \xc3\xa5r i den bygd, hvor han boede. Johansen var s\xc3\xa5ledes byr\xc3\xa5dsmedlem i V\xc3\xa1gur i perioden 1935-1950 og derefter igen 1963-1966, heraf var han byr\xc3\xa5dsformand fra 1948-50 og igen fra 1963-65._NEWLINE_Allerede i l\xc3\xa6rerskoletiden skrev Johansen historier og digte i bladet Snarlj\xc3\xb3si, bladet L\xc3\xa6rerstuderende, og som nyuddannet l\xc3\xa6rer stiftede han sammen med l\xc3\xa6rerkollegaen Jacob Olsen b\xc3\xb8rnebladet Barnabla\xc3\xb0i\xc3\xb0 i 1929-1930, der i dag er F\xc3\xa6r\xc3\xb8ernes \xc3\xa6ldste b\xc3\xb8rne- og ungdomsblad._NEWLINE_Da Johansen fratr\xc3\xa5dte som l\xc3\xa6rer, fik han tid til at f\xc3\xa6rdigg\xc3\xb8re tidligere igangsatte manuskripter, som han havde liggende. Johansen har bidraget til det f\xc3\xa6r\xc3\xb8ske bogsortiment med b\xc3\xb8gerne \xe2\x80\x99\xc3\x81 bygd fyrst \xc3\xad tj\xc3\xbagundu \xc3\xb8ld\xe2\x80\x99 i 1970, som han modtog F\xc3\xa6r\xc3\xb8ernes litteraturpris (p\xc3\xa5 f\xc3\xa6r\xc3\xb8sk: M.A. Jacobsens Hei\xc3\xb0ursl\xc3\xb8n) for i 1975 samt bogen \xe2\x80\x99Til lands\xe2\x80\x99 i 1980, der omhandler fiskeri i den tidsperiode, hvor f\xc3\xa6ringer drog til Island i forrige \xc3\xa5rhundrede._NEWLINE_Foruden disse navngivne b\xc3\xb8ger har Johansen desuden skrevet om den f\xc3\xa6r\xc3\xb8ske geografi til skolebrug i 1963, historiesagnet \xe2\x80\x99Heimbygdin og a\xc3\xb0rar s\xc3\xb8gur\xe2\x80\x99 (Hjembygden og \xc3\xb8vrige historier) i 1972 samt historien om bygderne Tj\xc3\xb8rnuv\xc3\xadk, Hald\xc3\xb3rsv\xc3\xadk og Langasandur i perioden 1818-1978.'